PMIndiaData/PMIndiaSum huggingface dataset:
തിരഞ്ഞെടുപ്പ് നടത്തിപ്പ് : വിദേശ രാജ്യങ്ങളും അന്താരാഷ്ട്ര ഏജന്‍സികളുമായി തിരഞ്ഞെടുപ്പ് കമ്മിഷന്‍ ധാരണാപത്രം ഒപ്പിടും

തിരഞ്ഞെടുപ്പ് നടത്തിപ്പും ചുമതലയും സംബന്ധിച്ച കാര്യങ്ങളില്‍ സഹകരിക്കുന്നതിന് മറ്റ് രാജ്യങ്ങളുടെ തിരഞ്ഞെടുപ്പ് കൈകാര്യം ചെയ്യല്‍ സ്ഥാപനങ്ങളുമായും, അന്താരാഷ്ട്ര ഏജന്‍സികളുമായും ധാരണാപത്രത്തില്‍ ഏര്‍പ്പെടുന്നതിനുള്ള കേന്ദ്ര തിരഞ്ഞെടുപ്പ് കമ്മിഷന്റെ നിര്‍ദ്ദേശത്തിന് പ്രധാനമന്ത്രി ശ്രീ. നരേന്ദ്ര മോദിയുടെ അദ്ധ്യക്ഷതയില്‍ ചേര്‍ന്ന കേന്ദ്ര മന്ത്രിസഭാ യോഗം അംഗീകാരം നല്‍കി. താഴെപ്പറയുന്ന തിരഞ്ഞെടുപ്പ് കമ്മീഷനുകളുമായിട്ടാവും ധാരണാപത്രത്തില്‍ ഏര്‍പ്പെടുക: 1. ഇക്ക്വഡോര്‍ ദേശീയ ഇലക്ടറല്‍ സമിതി 2. അല്‍ബേനിയ കേന്ദ്ര തിരഞ്ഞെടുപ്പ് കമ്മിഷന്‍ 3. ഭൂട്ടാന്‍ തിരഞ്ഞെടുപ്പ് കമ്മിഷന്‍ 4. അഫ്ഗാനിസ്ഥാനിലെ സ്വതന്ത്ര തിരഞ്ഞെടുപ്പ് കമ്മിഷന്‍ 5. ഗ്യുനിയയിലെ ദേശീയ സ്വതന്ത്ര തിരഞ്ഞെടുപ്പ് കമ്മിഷന്‍ 6. മ്യാന്‍മാറിലെ യൂണിയന്‍ തിരഞ്ഞെടുപ്പ് കമ്മിഷന്‍ 7. ഇന്ത്യാ ഇന്റര്‍നാഷണല്‍ ഡെമോക്രസി ആന്റ് ഇലക്ഷന്‍ മാനേജ്‌മെന്റ് (ഐ.ഐ.ഐ.ഡി.ഇ.എം), ഇന്റര്‍നാഷണല്‍ ഇന്‍സ്റ്റിറ്റ്യൂട്ട് ഫോര്‍ ഡെമോക്രസി ആന്റ് ഇലക്ടറല്‍ അസിസ്റ്റന്‍സ് (ഐ.ഐ.ഡി.ഇ.എ) തിരഞ്ഞെടുപ്പ് പ്രകിയയുടെ സംഘാടനപരവും സാങ്കേതികവുമായ രംഗത്തെ അറിവും, പരിചയവും കൈമാറുന്നതിലെ സഹകരണം പരിപോഷിപ്പിക്കാന്‍ ലക്ഷ്യമിട്ടിട്ടുള്ളവയാണ് ധാരണാപത്രത്തിലെ വകുപ്പുകള്‍. ഇതിന് പുറമെ സ്ഥാപനങ്ങള്‍ ശക്തിപ്പെടുത്തല്‍, ശേഷി നിര്‍മ്മാണം, ജീവനക്കാര്‍ക്കുള്ള പരിശീലനം സ്ഥിരമായ കൂടിയാലോചനകള്‍ തുടങ്ങിയവയും ഇതില്‍പ്പെടും. തിരഞ്ഞെടുപ്പ് കൈകാര്യം ചെയ്യുന്ന സ്ഥാപനങ്ങള്‍ തമ്മിലുള്ള ഉഭയകക്ഷി സഹകരണം സാങ്കേതിക സഹായം, ശേഷി വര്‍ദ്ധന തുടങ്ങിയവയും ധാരണാപത്രം പരിപോഷിപ്പിക്കും. പശ്ചാത്തലം തിരഞ്ഞെടുപ്പ് വിഷയങ്ങളിലും തിരഞ്ഞെടുപ്പ് പ്രക്രിയകളിലുമുള്ള സഹകരണം പരിപോഷിപ്പിക്കുന്നതിന് വിവിധ രാജ്യങ്ങളുമായും ഏജന്‍സികളുമായും തിരഞ്ഞെടുപ്പ് കമ്മിഷന്‍ ധാരണാപത്രങ്ങള്‍ ഒപ്പിട്ടുവരുന്നു. ഇന്ത്യയിലെ ഭരണഘടനാ സ്ഥാപനമായ തിരഞ്ഞെടുപ്പ് കമ്മിഷനാണ് ലോകത്തെ തന്നെ ഏറ്റവും വലിയ തിരഞ്ഞെടുപ്പ് നിര്‍വ്വഹണം കൈകാര്യം ചെയ്യുന്നത്. വ്യത്യസ്ഥ സാമൂഹ്യ, രാഷ്ട്രീയ, സാമ്പത്തിക പശ്ചാത്തലമുള്ള 85 കോടി സമ്മതിദായകരുള്ള ഒരു രാജ്യത്ത് സ്വതന്ത്രവും നീതി പൂര്‍വ്വകവുമായ തിരഞ്ഞെടുപ്പ് ഉറപ്പാക്കേണ്ട ചുമതല തിരഞ്ഞെടുപ്പ് കമ്മിഷനാണ്. രാഷ്ട്രീയ കാര്യങ്ങളില്‍ അടുത്ത കാലത്ത് ജനങ്ങളുടെ വര്‍ദ്ധിച്ച പങ്കാളിത്തം ഉറപ്പ് വരുത്താന്‍ തിരഞ്ഞെടുപ്പ് കമ്മിഷന്റെ പ്രവര്‍ത്തനം മൂലം കഴിഞ്ഞിട്ടുണ്ട്. ലോകത്തെ ഏറ്റവും വലിയ ജനാധിപത്യ രാജ്യമാണ് ഇന്ത്യയെന്ന് കരുതപ്പെടുന്നു. ഇന്ത്യയിലെ ജനാധിപത്യത്തിന്റെ വിജയം ലോകത്തെമ്പാടുമുള്ള രാഷ്ട്രീയ സംവിധാനങ്ങളുടെയും ശ്രദ്ധ ആകര്‍ഷിച്ചിട്ടുണ്ട്.
2018 കോമൺവെൽത് ഗെയിംസിലെ ഇന്ത്യൻ കണ്ടിജന്റിന് പ്രധാനമന്ത്രി  അഭിനന്ദിച്ചു

2018 കോമൺവെൽത് ഗെയിംസിലെ ഇന്ത്യൻ കണ്ടിജന്റിനെ പ്രധാനമന്ത്രി ശ്രീ. നരേന്ദ്ര മോദി അഭിനന്ദിച്ചു. ” 2018 കോമൺവെൽത് ഗെയിംസിലെ ഇന്ത്യൻ കണ്ടിജന്റ് ഓരോ ഇന്ത്യക്കാരനെയും അഭിമാനഭരിതനാക്കി. നമ്മുടെ എല്ലാ കായികതാരങ്ങളും അവരുടെ നല്ല പ്രകാനനം കാഴ്ചവയ്ക്കുകയും നന്നായി കളിക്കുകയും ചെയ്‌തു . മെഡലുകൾ കൊണ്ട് വരുന്ന എല്ലാ കായികതാരങ്ങളെയും ഞാൻ അഭിനന്ദിക്കുന്നു. 2018 കോമൺവെൽത് ഗെയിംസിൽ ഇന്ത്യയെ പ്രതിനിധാനം ചെയ്ത എല്ലാ കളിക്കാരും നമ്മെ പ്രചോദിപ്പിക്കുന്നു. കോമൺവെൽത് ഗെയിംസിൽ എണ്ണമറ്റ തടസ്സങ്ങൾ മറികടന്ന് ഉന്നതങ്ങളിലെത്താൻ സഹായിച്ച അവരുടെ ജീവിത കഥകൾ അർപ്പണബോധത്തിന്റെ ശക്തിയുടെയും, തോൽക്കാൻ വിട്ടുകൊടുക്കാത്ത മനോഭാവത്തിന്റെയും ചിത്രീകരണമാണ്. 2018 കോമൺവെൽത് ഗെയിംസിലെ ഇന്ത്യയുടെ വിജയം സ്പോർട്സ് പിന്തുടരാനും ജീവിതത്തിൽ ശാരീരികസ്വാസ്ഥ്യത്തിന്റെ പ്രാധാന്യത്തെ കുറിച് വർദ്ധിച്ച അവബോധം സൃഷ്ടിക്കാനും യുവജനങ്ങളെ പ്രചോദിപ്പിക്കുമെന്ന് ഞാൻ പ്രതീക്ഷിക്കുന്നു. നമ്മുടെ ഭാഗത്തു് നിന്ന് ,ഫിറ്റ് ഇന്ത്യ പ്രസ്ഥാനം ശക്തിപ്പെടുത്താൻ സാധ്യമായതെല്ലാം ഗവണ്മെന്റ് ചെയ്യുന്നുണ്ട് “, ട്വീറ്റുകളുടെ ഒരു പരമ്പരയിൽ പ്രധാനമന്ത്രി പറഞ്ഞു .
വിവരസാങ്കേതിക വിദ്യാ (ഐറ്റി ) രംഗത്ത് ഇന്ത്യയും വിയറ്റ്‌നാമും തമ്മില്‍ സഹകരണത്തിനുള്ള ധാരണാപത്രം മന്ത്രിസഭാ യോഗം അംഗീകരിച്ചു.

വിവരസാങ്കേതിക വിദ്യാ (ഐറ്റി ) രംഗത്ത് ഇന്ത്യയും വിയറ്റ്‌നാമും തമ്മില്‍ സഹകരണത്തിനുള്ള ധാരണാപത്രം പ്രധാനമന്ത്രി ശ്രീ.നരേന്ദ്ര മോദിയുടെ അധ്യക്ഷതയില്‍ ചേര്‍ന്ന കേന്ദ്ര മന്ത്രിസഭാ യോഗം അംഗീകരിച്ചു. തുല്യതയുടെയും പരസ്പര താല്‍പര്യത്തിന്റെയും അടിസ്ഥാനത്തില്‍ വിവര സാങ്കേതികവിദ്യ മേഖലകളില്‍ രണ്ടു രാജ്യങ്ങളിലെയും നിയമങ്ങളും വ്യവസ്ഥകളും ബാധകമായ ദീര്‍ഘകാല,സുസ്ഥിര സഹകരണം വികസിപ്പിക്കുകയാണ് ധാരണാപത്രത്തിന്റെ ലക്ഷ്യം. ധാരണാപത്രം നടപ്പാകുന്നതോടെ, ഐറ്റി, മാനവിഭവ ശേഷി വികസന രംഗത്തെ സ്ഥാപനവല്‍കരത്തിലൂടെയും ശേഷി കെട്ടിപ്പടുക്കുന്നതിലൂടെയും ഐറ്റി മേഖലയില്‍ സുപ്രധാനമായ പരസ്പര നേട്ടമുണ്ടാക്കാന്‍ സാധിക്കും. അഞ്ചുവര്‍ഷത്തേക്ക് ധാരണാപത്രം നിലനില്‍ക്കുന്നതും ഇന്ത്യയും വിയറ്റ്‌നാമും തമ്മില്‍ രേഖാമൂലമുള്ള പരസ്പര സമ്മതത്തോടെ പുതുക്കാവുന്നതുമാണ്. ഐടിയില്‍ രണ്ടു രാജ്യങ്ങളുടെയും പ്രതിനിധികള്‍ ഉള്‍പ്പെട്ട സംയുക്ത പ്രവര്‍ത്തക സംഘം രൂപീകരിച്ചുകൊണ്ടാണ് ഇത് നടപ്പാക്കുക.
വിവിധ ആഘോഷങ്ങളോടനുബന്ധിച്ച്  പ്രധാനമന്ത്രി ആശംസകള്‍ നേര്‍ന്നു

വിവിധ ആഘോഷങ്ങളോടനുബന്ധിച്ച് രാജ്യത്തെ ജനങ്ങള്‍ക്ക് പ്രധാനമന്ത്രി ശ്രീ. നരേന്ദ്ര മോദി വിവിധ ഭാഷകളില്‍ ആശംസകള്‍ നേര്‍ന്നു. ”എല്ലാവര്‍ക്കും ബൈശാഖി ആശംസകള്‍. ഈ ആഘോഷം എല്ലാവരുടേയും ജീവിതത്തില്‍ സന്തോഷം കൊണ്ടുവരട്ടെ. രാജ്യത്തെ തീറ്റിപ്പോറ്റുന്ന നമ്മുടെ കഠിനാധ്വാനികളായ കര്‍ഷകര്‍ക്ക് നാം നന്ദി രേഖപ്പെടുത്തുന്നു. ഇന്ത്യക്ക് അതിന്റെ അനുഗ്രഹീതമായ വൈവിധ്യത്തെക്കുറിച്ച് അഭിമാനമുണ്ട്. രാജ്യത്തെ ജനങ്ങള്‍ വിവിധ ഉത്സവങ്ങള്‍ ആഘോഷിക്കുകയാണ്. ഈ സവിശേഷ അവസരത്തില്‍ എല്ലാവര്‍ക്കും ആശംസകള്‍. പുത്താണ്ടിന്റെ സവിശേഷ അവസരത്തില്‍ തമിഴ് ജനങ്ങള്‍ക്ക് എന്റെ ആശംസകള്‍. വരും വര്‍ഷത്തില്‍ നിങ്ങളുടെ എല്ലാ ആഗ്രഹങ്ങളും സഫലമാകട്ടെയെന്ന് ഞാന്‍ പ്രാര്‍ത്ഥിക്കുന്നു. വിഷു ആശംസകള്‍! പുതു വര്‍ഷം പുതിയ പ്രതീക്ഷകളും കൂടുതല്‍ സമൃദ്ധിയും നല്ല ആരോഗ്യവും കൊണ്ടുവരട്ടെ. എല്ലാ ബംഗാളികള്‍ക്കും പോലിയാബൊയ്ശാഖ് ആശംസകള്‍. പുതു വര്‍ഷം എല്ലാവരുടേയും ജീവിതത്തില്‍ സമാധാനം, പുരോഗതി, സന്തോഷം എന്നിവ കൊണ്ടുവരട്ടെ. എന്റെ അസമീസ് സഹോദരീ സഹോദരന്‍മാര്‍ക്ക് ബോഹാബിഹു ആശംസകള്‍. ഊര്‍ജ്ജവും ആവേശവും പ്രതിഫലിപ്പിക്കുന്ന ഈ ആഘോഷം നമ്മുടെ സമൂഹത്തില്‍ സന്തോഷവും നല്ല ആരോഗ്യവും കണ്ടുവരട്ടെ. ലോകത്തെല്ലായിടത്തുമുള്ള എന്റെ ഒഡിയാ സുഹൃത്തുക്കള്‍ക്ക് മഹാ വിഷുബ സംക്രാന്ത്രി ആശംസകള്‍. നല്ല ഒരു വര്‍ഷം ആശംസിക്കുന്നു. സമ്പന്നമായ ഒഡിയ സംസ്‌കാരത്തില്‍ നാം അതിയായി അഭിമാനിക്കുന്നു”, നിരവധി ട്വീറ്റുകളിലൂടെ പ്രധാനമന്ത്രി പറഞ്ഞു
കന്യാകുമാരി വിവേകാനന്ദ കേന്ദ്രത്തില്‍ നടക്കുന്ന രാമായണ ദര്‍ശനം പ്രദര്‍ശനത്തിന്റെ ഉദ്ഘാടനച്ചടങ്ങില്‍ വീഡിയോ കോണ്‍ഫറന്‍സിങ്ങിലൂടെ പ്രധാനമന്ത്രി പങ്കെടുത്തു

കന്യാകുമാരി വിവേകാനന്ദ കേന്ദ്രത്തില്‍ നടക്കുന്ന രാമായണ ദര്‍ശനം പ്രദര്‍ശനത്തിന്റെ ഉദ്ഘാടനച്ചടങ്ങില്‍ വീഡിയോ കോണ്‍ഫറന്‍സിങ്ങിലൂടെ പ്രധാനമന്ത്രി ശ്രീ. നരേന്ദ്ര മോദി പങ്കെടുത്തു. ജനുവരി 12 മറ്റേതൊരു ദിവസവും പോലെയല്ലെന്നും സ്വാമി വിവേകാനന്ദന്റെ ശക്തമായ ചിന്തകള്‍ ഒട്ടേറെ മനസ്സുകളെ സ്വാധീനിച്ചുകൊണ്ടിരിക്കുകയാണെന്നും അദ്ദേഹം ചൂണ്ടിക്കാട്ടി. ഇന്ത്യ ഒരു യുവ രാഷ്ട്രമാണെന്നും ആധ്യാത്മികമായും ഭൗതികമായും വികസിക്കേണ്ടതുണ്ടെന്നും പ്രധാനമന്ത്രി പറഞ്ഞു. സ്വാമി വിവേകാനന്ദന്റെ ചിന്തകള്‍ രാഷ്ട്രനിര്‍മാണ പ്രവര്‍ത്തനങ്ങള്‍ നടത്താന്‍ യുവാക്കളെ പ്രേരിപ്പിക്കുമെന്നും അദ്ദേഹം അഭിപ്രായപ്പെട്ടു. വിശുദ്ധനായ തിരുവള്ളുവര്‍ക്കും ശ്രീ. ഏകനാഥ റാനഡെയ്ക്കും പ്രധാനമന്ത്രി ആദരാഞ്ജലി അര്‍പ്പിച്ചു. പഠനപ്രക്രിയ ഒരിക്കലും അവസാനിക്കുന്നതല്ലെന്ന് അദ്ദേഹം യുവാക്കളോട് ആഹ്വാനം ചെയ്തു.
ഒഡിഷയിലെ ജാര്‍സുഗുഡ വിമാനത്താവളത്തിന്റെ പുനര്‍ നാമകരണത്തിന് മന്ത്രിസഭയുടെ അംഗീകാരം

ഒഡിഷയിലെ ജാര്‍സുഗുഡ വിമാനത്താവളത്തിന്റെ പേര് ‘വീര്‍ സുരന്ദ്ര സായ്, വിമാനത്താവളം, ജാര്‍സുഗുഡ’ എന്നാക്കി മാറ്റാനുള്ള നിര്‍ദ്ദേശത്തിന് പ്രധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതയില്‍ച്ചേര്‍ന്ന കേന്ദ്ര മന്ത്രിസഭായോഗം അനുമതി നല്‍കി. പശ്ചാത്തലം : ഒഡിഷയിലെ അറിയപ്പെടുന്ന സ്വാതന്ത്ര സമര സേനാനിയായിരുന്നു വീര്‍ സുരേന്ദ്ര സായ്. പ്രദേശത്തെ ജനങ്ങളുടെ വികാരം പ്രതിഫലിക്കുന്ന ഒഡിഷ ഗവണ്‍മെന്റിന്റെ ദീര്‍ഘനാളത്തെ ആവശ്യമാണ് ജാര്‍സുഗുഡ വിമാനത്താവളത്തിന്റെ പുനര്‍ നാമകരണം വഴി നിറവേറുക. സംസ്ഥാനവുമായി ബന്ധപ്പെട്ട ആദരണീയനായ ഒരു വ്യക്തിത്വത്തിന്റെ സംഭാവനകള്‍ക്കുള്ള അനുയോജ്യമായ ശ്രദ്ധാഞ്ജലി കൂടിയാകുമത്.
സ്വാതന്ത്ര്യത്തിന്റെ 70-ാം വാര്ഷികാഘോഷത്തിന് തുടക്കമിട്ട് പ്രധാനമന്ത്രി തിരംഗ യാത്ര ഉദ്ഘാടനം ചെയ്തു

സ്വാതന്ത്ര്യസമര സേനാനി ചന്ദ്രശേഖര് ആസാദിന് ജന്മനാടായ മധ്യപ്രദേശിലെ ആലിരാജ്പൂരിലെ ഭാബ്രയിലെത്തി പ്രധാനമന്ത്രി ശ്രീ. നരേന്ദ്ര മോദി ആദരാഞ്ജലിയര്പ്പിച്ചു. ഷഹീദ് ചന്ദ്രശേഖര് ആസാദിന്റെ പ്രതിമയില് ഹാരമണിയിച്ചശേഷം പ്രധാനമന്ത്രി ആസാദിന്റെ ജന്മസ്ഥലത്തുള്ള സ്മാരകം സന്ദര്ശിക്കുകയും ചെയ്തു. ഇതേ ദിവസമാണ് മഹാത്മാ ഗാന്ധി ഇന്ത്യ വിടണമെന്ന ആവശ്യം ബ്രിട്ടന്റെ മുന്നില് വെച്ചതെന്നു പ്രധാനമന്ത്രി അനുസ്മരിച്ചു. നമുക്കു സ്വാതന്ത്ര്യത്തിന്റെ ശുദ്ധവായു ശ്വസിക്കാനുള്ള അവസരമുണ്ടാക്കിത്തരാന് ജീവന് വെടിഞ്ഞവരെ ഓര്ക്കണമെന്ന് അദ്ദേഹം ആഹ്വാനം ചെയ്തു. ചന്ദ്രശേഖര് ആസാദിന്റെ ജന്മസ്ഥലത്തെത്താന് കഴിഞ്ഞത് അംഗീകാരമായി കാണുന്നുവെന്നും പ്രധാനമന്ത്രി പറഞ്ഞു. ആസാദിനെപ്പോലുള്ളവര് രാഷ്ട്രത്തിനായി പ്രവര്ത്തിക്കാന് നമ്മെ പ്രോല്സാഹിപ്പിക്കുന്നുവെന്നും ശ്രീ. നരേന്ദ്ര മോദി കൂട്ടിച്ചേര്ത്തു. രാഷ്ട്രത്തിനായി ജീവന് ബലിയര്പ്പിക്കേണ്ടി വന്നിട്ടില്ലാത്ത നമ്മെപ്പോലുള്ളവര് രാഷ്ട്രത്തിനായി ജീവിക്കാന് തയ്യാറാകണമെന്നു പ്രധാനമന്ത്രി വ്യക്തമാക്കി. പൗരന്മാരുടെ കരുത്തിലും ആഗ്രഹങ്ങളിലും കഠിനാധ്വാനത്തിലുമാണ് ഒരു രാഷ്ട്രം മുന്നോട്ടുപോകുന്നതെന്ന് അദ്ദേഹം പറഞ്ഞു. എല്ലാ ഇന്ത്യക്കാരും കാശ്മീരിനെ സ്നേഹിക്കുന്നുവെന്നും അവിടം സന്ദര്ശിക്കാന് ആഗ്രഹിക്കുന്നുവെന്നും പ്രധാനമന്ത്രി ചൂണ്ടിക്കാട്ടി. പക്ഷേ, തെറ്റിദ്ധാരണ പടര്ത്തുന്ന ചില കേന്ദ്രങ്ങള് കാശ്മീരിന്റെ മഹത്തായ പാരമ്പര്യം തകര്ക്കാന് ശ്രമിക്കുകയാണെന്ന് അദ്ദേഹം കുറ്റപ്പെടുത്തി. കാശ്മീരിലെ യുവാക്കള്ക്കു തൊഴിലവസരങ്ങള് സൃഷ്ടിക്കാന് കേന്ദ്ര ഗവണ്മെന്റിനു താല്പര്യമുണ്ട്. കാശ്മീരിനെ ‘ഭൂമിയിലെ സ്വര്ഗ’മാക്കാന് കാശ്മീരിലെ യുവാക്കള് മുന്നോട്ടുവരണം. കാശ്മീരില് സമാധാനമുണ്ടാവണമെന്നും വിനോദസഞ്ചാരത്തിലൂടെ കൂടുതല് വരുമാനമുണ്ടാക്കാന് കാശ്മീരി ജനതയ്ക്കു സാധിക്കണമെന്നും പ്രധാനമന്ത്രി പറഞ്ഞു. കാശ്മീരിലെ പ്രശ്നങ്ങളെല്ലാം വികസനത്തിലൂടെ പരിഹരിക്കാനാണു കേന്ദ്ര, സംസ്ഥാന ഗവണ്മെന്റുകള് ശ്രമിക്കുന്നത്. മുന്പ്രധാനമന്ത്രി ശ്രീ. അടല് ബിഹാരി വാജ്പേയി രൂപം നല്കിയ ഇന്സാനിയത്, ജമാഹൂരിയത്, കാശ്മീരിയത് എന്നിവ മുന്നോട്ടുകൊണ്ടുപോകുമെന്നു പ്രധാനമന്ത്രി വ്യക്തമാക്കി. രാഷ്ട്രത്തെ ഉയരങ്ങളിലേക്കു നയിക്കുകയെന്ന നിശ്ചയദാര്ഢ്യത്തോടെ ഒരുമിച്ചു പ്രവര്ത്തിക്കുകയാണ് ഇപ്പോഴത്തെ ആവശ്യമെന്നും അദ്ദേഹം പറഞ്ഞു. ഇന്ത്യയുടെ അടയാളമായ ത്രിവര്ണം രാഷ്ട്രത്തിന്റെ ഭാവി തിരുത്തിയെഴുതാന് നമ്മില് ആവേശം പകരുന്നുവെന്നു പ്രധാനമന്ത്രി കൂട്ടിച്ചേര്ത്തു. സ്വാതന്ത്ര്യത്തിന്റെ 70 വര്ഷങ്ങളുടെ ആഘോഷങ്ങള്ക്കു തുടക്കമിട്ടുള്ള തിരംഗ യാത്രയുടെ ഉദ്ഘാടനവും അദ്ദേഹം നിര്വഹിച്ചു.
“സ്വാതന്ത്ര്യത്തിന്റെ അമൃതമഹോത്സവത്തിൽ  നിന്ന് സുവർണ്ണ ഇന്ത്യയിലേക്ക്” ദേശീയ പ്രകാശന ചടങ്ങിൽ പ്രധാനമന്ത്രി മുഖ്യപ്രഭാഷണം നടത്തും

"സ്വാതന്ത്ര്യത്തിന്റെ അമൃതമഹോത്സവത്തിൽ നിന്ന് സുവർണ്ണ ഇന്ത്യയിലേക്ക്" ദേശീയ പ്രകാശന ചടങ്ങിൽ പ്രധാനമന്ത്രി ശ്രീ നരേന്ദ്ര മോദി 2022 ജനുവരി 20 ന് രാവിലെ 10:30 ന് വീഡിയോ കോൺഫറൻസിംഗിലൂടെ മുഖ്യപ്രഭാഷണം നടത്തും. സ്വാതന്ത്ര്യത്തിന്റെ അമൃതമഹോത്സവത്തോടനുബന്ധിച്ചു 30-ലധികം പ്രചാരണ പരിപാടികളും 15000-ലധികം ചടങ്ങുകളും പരിപാടികളും ഉൾപ്പെടുന്ന ബ്രഹ്മാകുമാരിമാരുടെ ഒരു വർഷം നീണ്ടുനിൽക്കുന്ന സംരംഭങ്ങൾ അദ്ദേഹം ഉദ്‌ഘാടനം ചെയ്യും. ചടങ്ങിൽ ബ്രഹ്മകുമാരിമാരുടെ ഏഴ് സംരംഭങ്ങൾ പ്രധാനമന്ത്രി ഫ്ലാഗ് ഓഫ് ചെയ്യും. മൈ ഇന്ത്യ ഹെൽത്തി ഇന്ത്യ, ആത്മനിർഭർ ഭാരത്: സ്വാശ്രയ കർഷകർ, സ്ത്രീകൾ: ഇന്ത്യയുടെ പതാകവാഹകർ, പവർ ഓഫ് പീസ് ബസ് കാമ്പെയ്ൻ, അന്ദേഖ ഭാരത് സൈക്കിൾ റാലി, യുണൈറ്റഡ് ഇന്ത്യ മോട്ടോർ ബൈക്ക് കാമ്പെയ്ൻ, സ്വച്ഛ് ഭാരത് അഭിയാന്റെ കീഴിലുള്ള ഹരിത സംരംഭങ്ങൾ എന്നിവ ഇതിൽ ഉൾപ്പെടുന്നു. മൈ ഇന്ത്യ ഹെൽത്തി ഇന്ത്യ സംരംഭത്തിൽ, ആത്മീയത, ക്ഷേമം, പോഷകാഹാരം എന്നിവയിൽ ശ്രദ്ധ കേന്ദ്രീകരിച്ച് മെഡിക്കൽ കോളേജുകളിലും ആശുപത്രികളിലും ഒന്നിലധികം പരിപാടികളും ചടങ്ങുകളും നടത്തും. മെഡിക്കൽ ക്യാമ്പുകൾ , കാൻസർ നിർണ്ണയം , ഡോക്ടർമാർക്കും മറ്റ് ആരോഗ്യ പ്രവർത്തകർക്കും വേണ്ടിയുള്ള സമ്മേളനങ്ങൾ തുടങ്ങിയവ ഇതിൽ ഉൾപ്പെടുന്നു. ആത്മനിർഭർ ഭാരതിന് കീഴിൽ: സ്വാശ്രയ കർഷകർ, 75 കർഷക ശാക്തീകരണ കാമ്പെയ്‌നുകൾ, 75 കർഷക സമ്മേളനങ്ങൾ, 75 സുസ്ഥിര യോഗ ഫാമിംഗ് പരിശീലന പരിപാടികൾ, കർഷകരുടെ ക്ഷേമത്തിനായുള്ള മറ്റ് നിരവധി സംരംഭങ്ങൾ എന്നിവ നടക്കും. സ്ത്രീകൾക്ക് കീഴിൽ: ഇന്ത്യയുടെ പതാക വാഹകർ, എന്ന സംരംഭങ്ങൾക്ക് കീഴിൽ സ്ത്രീ ശാക്തീകരണത്തിലൂടെയും പെൺകുട്ടികളുടെ ശാക്തീകരണത്തിലൂടെയും സാമൂഹിക പരിവർത്തനത്തിൽ ശ്രദ്ധ കേന്ദ്രീകരിക്കും. പവർ ഓഫ് പീസ് ബസ് കാമ്പെയ്‌ൻ 75 നഗരങ്ങളെയും തഹ്‌സിലുകളെയും ഉൾക്കൊള്ളുകയും ഇന്നത്തെ യുവാക്കളുടെ നല്ല പരിവർത്തനത്തെക്കുറിച്ചുള്ള ഒരു പ്രദർശനം നടത്തുകയും ചെയ്യും. പൈതൃകവും പരിസ്ഥിതിയും തമ്മിൽ ബന്ധിപ്പിക്കുന്ന അന്ദേഖ ഭാരത് സൈക്കിൾ റാലി വിവിധ പൈതൃക കേന്ദ്രങ്ങളിലേക്ക് നടക്കും. യുണൈറ്റഡ് ഇന്ത്യ മോട്ടോർ ബൈക്ക് കാമ്പെയ്‌ൻ മൗണ്ട് അബു മുതൽ ഡൽഹി വരെ നടത്തുകയും ഒന്നിലധികം നഗരങ്ങളെ ഉൾക്കൊള്ളുകയും ചെയ്യും. സ്വച്ഛ് ഭാരത് അഭിയാന് കീഴിലുള്ള സംരംഭങ്ങളിൽ പ്രതിമാസ ശുചിത്വ ഡ്രൈവുകൾ, സമൂഹ ശുചീകരണ പരിപാടികൾ, ബോധവൽക്കരണ കാമ്പെയ്‌നുകൾ എന്നിവ ഉൾപ്പെടുന്നു. പരിപാടിയിൽ ഗ്രാമി അവാർഡ് ജേതാവ് റിക്കി കെജിന്റെ ആസാദി കാ അമൃത് മഹോത്സവത്തിന് സമർപ്പിച്ച ഗാനവും പുറത്തിറങ്ങും. ബ്രഹ്മാ കുമാരിസ് എന്നത് വ്യക്തിപരമായ പരിവർത്തനത്തിനും ലോക നവീകരണത്തിനുമായി സമർപ്പിച്ചിരിക്കുന്ന ലോകമെമ്പാടുമുള്ള ആത്മീയ പ്രസ്ഥാനമാണ്. 1937-ൽ ഇന്ത്യയിൽ സ്ഥാപിതമായ ബ്രഹ്മകുമാരിസ് 130-ലധികം രാജ്യങ്ങളിലേക്ക് വ്യാപിച്ചു. ബ്രഹ്മകുമാരികളുടെ സ്ഥാപക പിതാവായ പിതാശ്രീ പ്രജാപിതാ ബ്രഹ്മാവിന്റെ 53-ാമത് സ്ഥാനാരോഹണ വാർഷികത്തോടനുബന്ധിച്ചാണ് പരിപാടി നടക്കുന്നത്. ND
2017 ലെ ഏഷ്യാ കപ്പ് ജേതാക്കളായ ഇന്ത്യന്‍ ഹോക്കി ടീമിന് പ്രധാനമന്ത്രിയുടെ അഭിനന്ദനങ്ങള്‍

2017 ഏഷ്യാ കപ്പ് ജേതാക്കളായ ഇന്ത്യന്‍ ഹോക്കി ടീമിനെ പ്രധാനമന്ത്രി ശ്രീ. നരേന്ദ്ര മോദി അഭിനന്ദിച്ചു. ‘ഗംഭീര കളി, ഗംഭീര വിജയം ! 2017 ഏഷ്യാ കപ്പ് നേടിയ നമ്മുടെ ഹോക്കി ടീമിന് അഭിനന്ദനങ്ങള്‍. ഈ വിസ്മയകരമായ നേട്ടത്തില്‍ ഇന്ത്യ ആഹ്ലാദിക്കുന്നു.” പ്രധാനമന്ത്രി പറഞ്ഞു.
ഐ.എന്‍.എസ് കല്‍വാരി പ്രധാനമന്ത്രി രാഷ്ട്രത്തിന് സമര്‍പ്പിച്ചു

നാവിക അന്തര്‍വാഹിനിയായ ഐ.എന്‍.എസ് കല്‍വാരി പ്രധാനമന്ത്രി ശ്രീ. നരേന്ദ്ര മോദി ഇന്ന് രാഷ്ട്രത്തിന് സമര്‍പ്പിച്ചു. ഈ അവസരത്തില്‍ ഇന്ത്യയിലെ ജനങ്ങളെ അഭിനന്ദിച്ച പ്രധാനമന്ത്രി, ഇന്ത്യയില്‍ നിര്‍മ്മിക്കൂ പദ്ധതിയുടെ ഉത്തമോദാഹരണമാണ് ഐ.എന്‍.എസ് കല്‍വാരിയെന്ന് വിശേഷിപ്പിച്ചു. ഈ അന്തര്‍വാഹിനിയുടെ നിര്‍മ്മാണത്തില്‍ പങ്കുവഹിച്ച എല്ലാവരെയും പ്രധാനമന്ത്രി പ്രശംസിച്ചു. ഇന്ത്യയും ഫ്രാന്‍സും തമ്മില്‍ വളരെ വേഗത്തില്‍ വളര്‍ന്നുകൊണ്ടിരിക്കുന്ന തന്ത്രപ്രധാന പങ്കാളിത്തത്തെയാണ് ഈ അന്തര്‍വാഹിനി ദൃശ്യവത്കരിക്കുന്നതെന്ന് പ്രധാനമന്ത്രി പറഞ്ഞു. ഐ.എന്‍.എസ് കല്‍വാരി ഇന്ത്യന്‍ നാവിക സേനയ്ക്ക് കൂടുതല്‍ കരുത്തു പകരുമെന്ന് പ്രധാനമന്ത്രി വ്യക്തമാക്കി. ഇരുപത്തിയൊന്നാം നൂറ്റാണ്ട് ഏഷ്യയുടെ നൂറ്റാണ്ടായാണ് വിശേഷിക്കപ്പെടുന്നതെന്ന് പ്രധാനമന്ത്രി ചൂണ്ടിക്കാട്ടി. ഇരുപത്തിയൊന്നാം നൂറ്റാണ്ടില്‍ വികസനത്തിലേക്കുള്ള പാത ഇന്ത്യന്‍ മഹാ സമുദ്രത്തിലൂടെയാണ് കടന്നു പോകുന്നത്. അതുകൊണ്ടുതന്നെ ഇന്ത്യന്‍ മഹാ സമുദ്രത്തിന് ഗവണ്‍മെന്റിന്റെ നയങ്ങളില്‍ സവിശേഷമായ സ്ഥാനമുണ്ട്- പ്രധാനമന്ത്രി പറഞ്ഞു. സാഗര്‍ എന്ന ചുരുക്കപ്പേരില്‍ ഈ കാഴ്ചപ്പാട് മനസ്സിലാക്കാമെന്ന് പ്രധാനമന്ത്രി പറഞ്ഞു. മേഖലയിലെ എല്ലാവര്‍ക്കും സുരക്ഷയും വളര്‍ച്ചയും (സെക്യൂരിറ്റി ആന്റ് ഗ്രോത്ത് ഫോര്‍ ആള്‍ ഇന്‍ ദ റീജ്യന്‍) എന്നതാണ് ഈ ചുരുക്കപ്പേരുകൊണ്ട് ഉദ്ദേശിക്കുന്നത്. ഇന്ത്യന്‍ മഹാസമുദ്രത്തിലെ ആഗോള, തന്ത്ര പ്രധാന, സാമ്പത്തിക താല്‍പര്യങ്ങളെക്കുറിച്ച് ഇന്ത്യക്ക് പൂര്‍ണ്ണ ബോധ്യമുണ്ടെന്നും അതുകൊണ്ടാണ് ആധുനികവും ബഹുമുഖവുമായ ഇന്ത്യന്‍ നാവികസേന മേഖലയുടെ സമാധാനവും സുസ്ഥിരതയും പ്രോത്സാഹിപ്പിക്കുന്നതിന് പ്രധാന പങ്കുവഹിക്കുന്നതെന്നും പ്രധാനമന്ത്രി വ്യക്തമാക്കി. ഇന്ത്യന്‍ മഹാസമുദ്രത്തിന്റെ സാധ്യതകള്‍ നമ്മുടെ രാഷ്ട്രത്തിന്റെ സാമ്പത്തികരംഗത്തിന് ശക്തി പകരുന്നു. അതുകൊണ്ടുതന്നെ ഇന്ത്യയെ മാത്രമല്ല, മേഖലയിലെ മറ്റു രാജ്യങ്ങളെയും ബാധിക്കുന്ന സമുദ്രം വഴിയുള്ള തീവ്രവാദം, കടല്‍ക്കൊള്ള, മഴക്കുമരുന്നു കടത്ത് എന്നിവയെക്കുറിച്ചെല്ലാം ഇന്ത്യക്ക് തികഞ്ഞ ബോധ്യമുണ്ട്. ഈ വെല്ലുവിളികള്‍ നേരിടുന്നതില്‍ ഇന്ത്യ പ്രധാന പങ്കു വഹിക്കുന്നു- പ്രധാനമന്ത്രി വ്യക്തമാക്കി. ലോകം ഒരു കുടുംബമാണെന്നും ആഗോള ഉത്തരവാദിത്തങ്ങള്‍ നിറവേറ്റേണ്ടതുണ്ടെന്നും ഇന്ത്യ വിശ്വസിക്കുന്നതായി പ്രധാനമന്ത്രി പറഞ്ഞു. ‘ആപത് ഘട്ടങ്ങളില്‍ പങ്കാളിത്ത രാജ്യങ്ങള്‍ളോട് ഏറ്റവുമാദ്യം പ്രതികരിക്കുന്നത് ഇന്ത്യയാണ്. ഇന്ത്യന്‍ നയതന്ത്രത്തിന്റെയും സുരക്ഷാ സ്ഥാപനങ്ങളുടെയും മാനുഷിക മുഖം നമ്മുടെ സവിശേഷതയാണ്. ശക്തവും കഴിവുറ്റതുമായ ഒരു ഇന്ത്യത്ത് മാനവികതയ്ക്ക് നിര്‍ണ്ണായക പങ്കു വഹിക്കാനാവും. സമാധാനത്തിന്റെയും സ്ഥിരതയുടെയും പാതയില്‍ ഇന്ത്യയോടൊപ്പം നടക്കാന്‍ ലോക രാഷ്ട്രങ്ങള്‍ ആഗ്രഹിക്കുന്നു’- പ്രധാനമന്ത്രി പറഞ്ഞു. രാജ്യരക്ഷയും സുരക്ഷയുമായി ബന്ധപ്പെട്ട എല്ലാ സാഹചര്യങ്ങളും കഴിഞ്ഞ മൂന്നു വര്‍ഷത്തിനുള്ളില്‍ മാറിത്തുടങ്ങിയതായി പ്രധാനമന്ത്രി പറഞ്ഞു. ഐ.എന്‍.എസ് കല്‍വാരിയുടെ നിര്‍മ്മാണത്തിലൂടെ ആര്‍ജ്ജിച്ച വൈദഗ്ദ്യം ഇന്ത്യയ്ക്ക് ഒരു മുതല്‍ക്കൂട്ടാണെന്ന് പ്രധാനമന്ത്രി ചൂണ്ടിക്കാട്ടി. ‘ഗവണ്‍മെന്റിന്റെ പ്രതിജ്ഞാബദ്ധത, ദീര്‍ഘകാല ആവശ്യമായ ഒരു റാങ്ക് ഒരു പെന്‍ഷന്‍ പദ്ധതി നടപ്പിലാക്കുന്നതിന് സഹായിച്ചു. ജമ്മു കാശ്മീരില്‍ നിഴല്‍ യുദ്ധത്തിന് ഭീകരത ഉപയോഗപ്പെടുത്തുന്നത് പരാജയപ്പെടുത്താന്‍ ഗവണ്‍മെന്റിന്റെ നയങ്ങളും സായുധസേനാംഗങ്ങളുടെ ധീരതയും വഴി സാധിച്ചു.’- പ്രധാനമന്ത്രി പറഞ്ഞു. രാജ്യത്തിന്റെ സുരക്ഷയ്ക്കായി ജീവന്‍ ബലിയര്‍പ്പിച്ച എല്ലാവര്‍ക്കും പ്രധാനമന്ത്രി കൃതജ്ഞത രേഖപ്പെടുത്തി.
ഐ.സി.സി.ആര്‍. സംഘടിപ്പിച്ച കുംഭ് ആഗോള പങ്കാളിത്ത പരിപാടി പ്രതിനിധികളെ പ്രധാനമന്ത്രി അഭിസംബോധന ചെയ്തു

പ്രയാഗ് രാജില്‍ നടന്ന കുംഭമേളയില്‍ പങ്കെടുത്ത 188 രാജ്യങ്ങളില്‍നിന്നുള്ള പ്രതിനിധികള്‍ക്ക് ആശംസകള്‍ നേരുന്നതിനായി സാംസ്‌കാരിക ബന്ധങ്ങള്‍ക്കായുള്ള ഇന്ത്യന്‍ കൗണ്‍സില്‍ (ഐ.സി.സി.ആര്‍.) ഡെല്‍ഹിയിലെ പ്രവാസി ഭാരതീയ കേന്ദ്രത്തില്‍ പ്രത്യേക ചടങ്ങു സംഘടിപ്പിച്ചു. 188 പ്രതിനിധികളുടെ ചരിത്രപരമായ ഗ്രൂപ്പ് ഫോട്ടോയില്‍ പ്രധാനമന്ത്രി നരേന്ദ്ര മോദി, വിദേശകാര്യമന്ത്രി സുഷമ സ്വരാജ് എന്നിവരും ചേര്‍ന്നു. പ്രയാഗ്‌രാജില്‍ നടന്ന കുംഭമേളയില്‍നിന്നു മടങ്ങിയ പ്രതിനിധികളെ കാണാന്‍ സാധിച്ചതില്‍ ആഹ്ലാദമുണ്ടെന്നു ചടങ്ങിനെ അഭിസംബോധന ചെയ്തുതൊണ്ട് പ്രധാനമന്ത്രി പറഞ്ഞു. കുംഭമേള നേരിട്ടുംകാണുംവരെ ഒരാള്‍ക്ക് അതിന്റെ മഹത്തായ പാരമ്പര്യം പൂര്‍ണമായി തിരിച്ചറിയാന്‍ സാധിക്കില്ലെന്ന് അദ്ദേഹം വ്യക്തമാക്കി. ആയിരക്കണക്കിനു വര്‍ഷങ്ങളായി ഈ പാരമ്പര്യം തടസ്സമില്ലാതെ നിലനിന്നുവരികയാണെന്നും ശ്രീ. നരേന്ദ്ര മോദി വ്യക്തമാക്കി. ആധ്യാത്മികതയ്ക്കു തുല്യം സാമൂഹിക പരിവര്‍ത്തനവും ഉള്‍പ്പെട്ടതാണ് കുംഭമേളയെന്നു പ്രധാനമന്ത്രി പറഞ്ഞു. ഭാവിയിലേക്കുള്ള രൂപരേഖ തയ്യാറാക്കാനും പുരോഗതി വിലയിരുത്താനുമുള്ള ആധ്യാത്മിക നേതാക്കളുടെയും സാമൂഹിക പരിഷ്‌കര്‍ത്താക്കളുടെയും ചര്‍ച്ചകള്‍ക്കായുള്ള വേദിയാണു കുംഭമേളയെന്ന് അദ്ദേഹം വിശദീകരിച്ചു. ആധുനികതയെ സാങ്കേതിക വിദ്യയുമായും വിശ്വാസവുമായും ആത്മീയതയുമായും സാംസ്‌കാരിക ബോധവുമായും ഇണക്കിച്ചേര്‍ക്കാനാണ് കുംഭമേളയില്‍ ശ്രമിച്ചുവരുന്നതെന്നു പ്രധാനമന്ത്രി വ്യക്തമാക്കി. ലോകത്താല്‍ ഇന്ത്യ ആധുനികതയ്ക്കും സമ്പന്നമായ പാരമ്പര്യത്തിനും ഓര്‍ക്കപ്പെടുമെന്ന് അദ്ദേഹം തുടര്‍ന്നുപറഞ്ഞു. ലോകത്തിന്റെ വിവിധ ഭാഗങ്ങളില്‍നിന്നുള്ള പ്രതിനിധികളോടു നന്ദി പറഞ്ഞ പ്രധാനമന്ത്രി, അത്തരക്കാരുടെ പങ്കാളിത്തം കുംഭമേളയുടെ വിജയത്തില്‍ നിര്‍ണായകമാണെന്നു വ്യക്തമാക്കി. ഇന്ത്യന്‍ പാര്‍ലമെന്ററി തെരഞ്ഞെടുപ്പിനെ ‘ജനാധിപത്യത്തിന്റെ കുംഭമേള’യെന്ന് അദ്ദേഹം വിശദീകരിച്ചു. കുംഭമേളയെന്ന പോലെ വലിപ്പത്താലും നിഷ്പക്ഷതയാലും ലോകത്തിന് പ്രോല്‍സാഹനം നല്‍കാന്‍ സാധിക്കുംവിധം മഹത്തരമാണ് ഇന്ത്യന്‍ പാര്‍ലമെന്ററി തെരഞ്ഞെടുപ്പെന്നും പ്രധാനമന്ത്രി വിശദീകരിച്ചു. ഇന്ത്യന്‍ പാര്‍ലമെന്ററി തെരഞ്ഞെടുപ്പു നടത്തിപ്പു കാണാന്‍ ലോകത്താകമാനമുള്ള ജനങ്ങള്‍ എത്തിച്ചേരണമെന്ന് അദ്ദേഹം അഭ്യര്‍ഥിച്ചു.
ബജറ്റിന് മുന്നോടിയായി വിവിധ വിഭാഗങ്ങളുമായുള്ള ചര്‍ച്ചയില്‍ പ്രധാനമന്ത്രി ആധ്യക്ഷം വഹിച്ചു ;

രാജ്യത്ത് അഞ്ച് ട്രില്ല്യണ്‍ ഡോളറിന്റെ സമ്പദ്‌വ്യവസ്ഥ എന്ന ലക്ഷ്യം കൈവരിക്കുന്നതിനായി ബന്ധപ്പെട്ട എല്ലാവരില്‍ നിന്നും ഒരു കേന്ദ്രീകൃത ശ്രമത്തിന് പ്രധാനമന്ത്രി ശ്രീ. നരേന്ദ്ര മോദി ആഹ്വാനം ചെയ്തു. സാമ്പത്തിക, ശാസ്ത്ര-സാങ്കേതിക, കാര്‍ഷിക മേഖലകളിലെ വിദഗ്ധര്‍, സാമ്പത്തിക ശാസ്ത്രജ്ഞര്‍, സ്വകാര്യ ഓഹരി/സംരംഭക മേഖലയിലെ പ്രമുഖര്‍, നിര്‍മ്മാണ വിനോദ സഞ്ചാര, വസ്ത്ര നിര്‍മ്മാണ, ഗാര്‍ഹികോപകരണ മേഖലകളിലെ പ്രമുഖര്‍ തുടങ്ങി യവരുമായി ആശയവിനിമയം നടത്തുകയായിരുന്നു പ്രധാനമന്ത്രി. ബജറ്റിന് മുന്നോടിയായുള്ള ചര്‍ച്ചകളുടെ ഭാഗമായിട്ടാണ് ന്യൂഡല്‍ഹിയിലെ നിതി ആയോഗില്‍ ഇന്ന് ഈ യോഗം ചേര്‍ന്നത്. രണ്ട് മണിക്കൂര്‍ നീണ്ട തുറന്ന ചര്‍ച്ച അതാത് മേഖലകളുമായി താഴെത്തട്ടു മുതല്‍ ബന്ധപ്പെട്ട് നില്‍ക്കുന്നവരുടെ അനുഭവങ്ങള്‍ വെളിച്ചത്തു കൊണ്ടു വന്നതില്‍ തനിക്ക് സന്തുഷ്ടി ഉണ്ടെന്ന് പ്രധാനമന്ത്രി പറഞ്ഞു. വിവിധ മേഖലകളിലുള്ളവരും നയ ആസൂത്രകരും തമ്മിലുള്ള കൂട്ടു പ്രവര്‍ത്തന കൂടുതല്‍ വര്‍ദ്ധിപ്പിക്കാന്‍ ഇത് സഹായിക്കും. അഞ്ച് ട്രില്ല്യണ്‍ ഡോളര്‍ സമ്പദ് വ്യവസ്ഥ എന്ന ആശയം പൊടുന്നനെ ഉണ്ടായ ഒന്നല്ലെന്ന് പറഞ്ഞ പ്രധാനമന്ത്രി രാജ്യത്തിന്റെ ശക്തിയെ കുറിച്ച് ആഴത്തിലുള്ള തിരിച്ചറിവിന്റെ അടിസ്ഥാനത്തിലാണതെന്ന് ചൂണ്ടിക്കാട്ടി. എന്തിനേയും ഉള്‍ക്കൊള്ളാനുള്ള ഇന്ത്യന്‍ സമ്പദ്ഘടനയുടെ കഴിവ് അതിന്റെ ശക്തമായ അടിത്തറയേയും, കുതിച്ചുയരാനുള്ള പ്രാപ്തിയേയുമാണ് കാണിക്കുന്നതെന്ന് അദ്ദേഹം പറഞ്ഞു. വിനോദ സഞ്ചാരം, നഗര വികസനം, അടിസ്ഥാന സൗകര്യം, കാര്‍ഷികാധിഷ്ഠിത വ്യവസായങ്ങള്‍ മുതലായ മേഖലകള്‍ക്ക് സമ്പദ്‌വ്യവസ്ഥയെ മുന്നോട്ട് നയിക്കാനും, തൊഴില്‍ ഉല്പാദന ത്തിനും വമ്പിച്ച ശേഷിയുണ്ടെന്ന് പ്രധാനമന്ത്രി ചൂണ്ടിക്കാട്ടി. ഇത്തരം വേദികളില്‍ നടക്കുന്ന തുറന്ന ചര്‍ച്ചകളും, മസ്തിഷ്‌കോദ്ദീപനവും ആരോഗ്യകരമായ വാദപ്രതിവാദത്തിലേക്ക് നീങ്ങാനും വിഷയങ്ങള്‍ വ്യക്തമായി മനസ്സിലാക്കാനും വഴിയൊരുക്കുമെന്ന് അദ്ദേഹം പറഞ്ഞു. കൂടാതെ, ഇത് സകാരാത്മകമായൊരു മനോഭാവവും ‘ചെയ്യാന്‍ കഴിയും’ എന്ന ഉത്സാഹവും സമൂഹത്തില്‍ വളര്‍ത്തു മെന്ന് പ്രധാനമന്ത്രി പറഞ്ഞു. അനന്തമായ സാധ്യതളുള്ള നാടാണ് ഇന്ത്യയെന്ന് പറഞ്ഞ അദ്ദേഹം കാഴ്ചപ്പാടും, യാഥാര്‍ത്ഥ്യവും തമ്മിലുള്ള വിടവ് നികത്താന്‍ ബന്ധപ്പെട്ട എല്ലാവരും തങ്ങളാല്‍ കഴിയുന്നത് ചെയ്യണമെന്ന് അഭ്യര്‍ത്ഥിച്ചു. അദ്ദേഹം പറഞ്ഞു, ‘ഒരു രാഷ്ട്രമെന്ന നിലയില്‍ ചിന്തിച്ചുകൊണ്ട് നമുക്കെല്ലാവര്‍ക്കും ഒത്തൊരുമിച്ച് പ്രവര്‍ത്തിക്കണം.’ സാമ്പത്തിക ശാസ്ത്രജ്ഞരായ ശ്രീ. ശങ്കര്‍ ആചാര്യ, ശ്രീ. ആര്‍. നാഗരാജ്, ശ്രീമതി. ഫര്‍സാന അഫ്രീദി, വെന്‍ച്വര്‍ ക്യാപിറ്റലിസ്റ്റായ ശ്രീ. പ്രദീപ് ഷാ, വ്യവസായികളായ ശ്രീ. അപ്പാ റാവു മല്ലവാരപ്പു, ശ്രീ. ദീപ് കാല്‍റാ, ശ്രീ. പതഞ്ജലി ഗോവിന്ദ് കേസ്വാനി, ശ്രീ. ദീപക് സേത്ത്, ശ്രീ. ശ്രീകുമാര്‍ മിശ്ര, വിദഗ്ധരായ ശ്രീ. ആഷിഷ് ധവാന്‍, ശ്രീ. ശിവ് സരിന്‍ തുടങ്ങി 38 പ്രതിനിധികള്‍ ചര്‍ച്ചകളില്‍ പങ്കെടുത്തു. കേന്ദ്ര ആഭ്യന്തര മന്ത്രി ശ്രീ. അമിത് ഷാ, കേന്ദ്ര റോഡ് ഗതാഗത, ഹൈവേസ്, എം.എസ്.എം.ഇ മന്ത്രി ശ്രീ. നിതിന്‍ ഗഡ്കരി, റെയില്‍വേ, വാണിജ്യ മന്ത്രി ശ്രീ. പീയുഷ് ഗോയല്‍, കൃഷി, കര്‍ഷക ക്ഷേമ ഗ്രാമ വികസന പഞ്ചായത്തീ രാജ് മന്ത്രി ശ്രീ. നരേന്ദ്ര തൊമാര്‍, വിവിധ മന്ത്രാലയങ്ങളുടെ സെക്രട്ടറിമാര്‍, നിതി ആയോഗ് ഉപാധ്യക്ഷന്‍ ശ്രീ. രാജീവ് കുമാര്‍, നിതി ആയോഗ് സി.ഇ.ഒ ശ്രീ. അമിതാഭ് കാന്ത് തുടങ്ങിയവര്‍ യോഗത്തില്‍ സംബന്ധിച്ചു.
പ്രധാനമന്ത്രി വാരണാസി-പട്‌ന തീവണ്ടിയും വിവിധ വികസന പദ്ധതികളും ഫ്‌ളാഗ് ഓഫ് ചെയ്തു, വാരണാസിയില്‍ പൊതുയോഗത്തെ അഭിസംബോധന ചെയ്തു

വാരണാസിയിലെ മദ്വാദി റെയില്‍വേ സ്‌റ്റേഷനില്‍നിന്നു പട്‌നയ്ക്കുള്ള തീവണ്ടി പ്രധാനമന്ത്രി ശ്രീ. നരേന്ദ്ര മോദി ഫ്‌ളാഗ് ഓഫ് ചെയ്തു. വിവിധ വികസന പദ്ധതികള്‍ ഉദ്ഘാടനം ചെയ്ത അദ്ദേഹം, വാരണാസിയിലെ ഡി.എല്‍.ഡബ്ല്യു. ഗൗണ്ട്‌സില്‍ നടന്ന പൊതുയോഗത്തില്‍ പ്രസംഗിക്കുകയും ചെയ്തു. ഫ്രഞ്ച് പ്രസിഡന്റ് ഇമ്മാനുവല്‍ മാക്രോണിന് ഊഷ്മള സ്വീകരണം നല്‍കിയതിനു കാശിയിലെ ജനങ്ങളെ അദ്ദേഹം അഭിനന്ദിച്ചു. വാരണാസിയുടെ വ്യാവസായിക വികസനത്തിന്റെ പ്രതീകമായ ഡി.എല്‍.ഡബ്ല്യുവിന്റെ തുടര്‍വികസനത്തിനും നിലവാരം ഉയര്‍ത്തുന്നതിനും ഇന്ത്യാ ഗവണ്‍മെന്റ് പ്രതിജ്ഞാബദ്ധമാണെന്നു പ്രധാനമന്ത്രി വ്യക്തമാക്കി. കൂടുതല്‍ പേര്‍ക്കു പാര്‍പ്പിടം ലഭ്യമാക്കാനായി സംസ്ഥാന ഗവണ്‍മെന്റ് നടത്തിവരുന്ന ശ്രമങ്ങളെ ശ്രീ. നരേന്ദ്ര മോദി അഭിനന്ദിച്ചു. ‘മാലിന്യത്തില്‍നിന്നു സമ്പത്ത്’ പദ്ധതികളൂടെ പ്രദര്‍ശനം സംഘടിപ്പിച്ചതിനെ അദ്ദേഹം പ്രശംസിച്ചു. വാരണാസിയില്‍ വിനോദസഞ്ചാരത്തിനു വലിയ സാധ്യതകള്‍ ഉണ്ടെന്നും നഗരം ശുചിത്വപൂര്‍ണമായി നിലനിര്‍ത്താന്‍ എല്ലാ ശ്രമങ്ങളും ഉണ്ടാകണമെന്നും പ്രധാനമന്ത്രി പറഞ്ഞു. അടുത്തിടെ പ്രഖ്യാപിച്ച ആയുഷ്മാന്‍ ഭാരത് പദ്ധതി ആരോഗ്യരംഗത്തു പരിവര്‍ത്തനം സൃഷ്ടിക്കാന്‍ ഉതകുന്നതാണെന്ന് അദ്ദേഹം വ്യക്തമാക്കി. ദരിദ്രര്‍ക്കു മേന്മയാര്‍ന്ന ആരോഗ്യസംരക്ഷണം ലഭ്യമാക്കാനുള്ള വ്യവസ്ഥകള്‍ ഈ പദ്ധതിയിലുണ്ടെന്നു പ്രധാനമന്ത്രി കൂട്ടിച്ചേര്‍ത്തു. പദ്ധതികള്‍ ഫലപ്രദമായി നടപ്പാക്കുന്നതിന് ഉത്തര്‍പ്രദേശ് ഗവണ്‍മെന്റിനെ അദ്ദേഹം അഭിനന്ദിച്ചു.
പ്രധാനമന്ത്രി റെയിൽ വികസന ശിബിരത്തിൽ പങ്കെടുത്തു , റെയിൽവേ ഉദ്യോഗസ്ഥരെ അഭിസംബോധന ചെയ്തു

പ്രധാന മന്ത്രി ശ്രീ. നരേന്ദ്ര മോദി ഇന്ന് സൂരജ് കുണ്ഡിലെ റെയിൽ വികസന ശിബിരത്തിൽ പങ്കെടുത്തു. റയിൽവെയുടെ വിവിധ വശങ്ങളെ കുറിച്ച് പ്രധാനമന്ത്രിക്ക് മുമ്പാകെ അവതരണങ്ങൾ നടന്നു. പിന്നീട് അദ്ദേഹം റെയിൽവേ ഉദ്യോഗസ്ഥരെ അഭിസംബോധന ചെയ്തു. റെയിൽ വികസന ശിബിരത്തിന്റെ മൂന്നാമത്തേതും അവസാനത്തേതുമായ ദിവസമായിരുന്നു ഇന്ന്.
തൊഴിലാളിദിനത്തില്‍ പ്രധാനമന്ത്രി തൊഴിലാളികളെ അഭിവാദ്യം ചെയ്തു

ഇന്ത്യയുടെ വളര്‍ച്ചയില്‍ മുഖ്യപങ്കുവഹിക്കുന്ന അസംഖ്യം തൊഴിലാളികളുടെ കഠിനപ്രയത്‌നങ്ങളെയും നിശ്ചയദാര്‍ഢ്യത്തെയും പ്രധാനമന്ത്രി തന്റെ തൊഴിലാളി ദിനസന്ദേശത്തില്‍ അഭിവാദ്യം ചെയ്തു. ‘ ഇന്ന് തൊഴിലാളി ദിനത്തില്‍ നാം ഇന്ത്യയുടെ വളര്‍ച്ചയില്‍ മുഖ്യപങ്കുവഹിക്കുന്ന അസംഖ്യം തൊഴിലാളികളുടെ കഠിനപ്രയത്‌നങ്ങളെയും നിശ്ചയദാര്‍ഢ്യത്തെയും അഭിവാദ്യം ചെയ്യുന്നു. ശ്രമേവ ജയതേ’ -പ്രധാനമന്ത്രി പറഞ്ഞു
ഐ.ടി.ഇ.ആര്‍. അസംബ്ലിയുടെ തുടക്കത്തില്‍ ഇന്റര്‍നാഷണല്‍ തെര്‍മോന്യൂക്ലിയര്‍ എക്‌സ്‌പെരിമെന്റര്‍ റിയാക്ടറി(ഐ.ടിഇ.ആര്‍.)ല്‍ ബഹുമാനപ്പെട്ട പ്രധാനമന്ത്രി നല്‍കിയ സന്ദേശം

ഇന്ന്, 2020 ജൂലൈ 28ന് ഒരു ചടങ്ങോടെ ഐ.ടി.ഇ.ആര്‍. സംഘടന ഐ.ടി.ഇ.ആര്‍. തോക്കമാക് അസംബ്ലിയുടെ തുടക്കം ആഘോഷിക്കുകയാണ്. ഐ.ടി.ഇ.ആര്‍. അംഗ രാഷ്ട്രങ്ങളുടെയൊക്കെ തലവന്‍മാര്‍ നേരിട്ടു പങ്കെടുത്തോ അല്ലെങ്കില്‍ ഇലക്ട്രോണിക് മാധ്യമങ്ങള്‍ വഴിയോ അവരുടെ സന്ദേശം നല്‍കുന്നുമുണ്ട്. പ്രസിഡന്റ് മാക്രണ്‍ ആണ് വിര്‍ച്വല്‍ ആഘോഷത്തിന് ആതിഥ്യം അരുളുന്നത്. കഠിനാധ്വാനത്തിനും ഇതുവരെ നേടിയ വിജയത്തിനും ഐ.ടി.ഇ.ആര്‍. സംഘടനയെ തന്റെ സന്ദേശത്തില്‍ പ്രധാനമന്ത്രി ശ്രീ. നരേന്ദ്ര മോദി അനുമോദിച്ചു. ശാസ്ത്രജ്ഞരുടെയും എന്‍ജിനീയര്‍മാരുടെയും ആഗോള പങ്കാളിത്തത്തെ കുറിച്ചു സൂചിപ്പിച്ച പ്രധാനമന്ത്രി, വസുധൈവ കുടുംബകമെന്ന പ്രാചീന ഇന്ത്യന്‍ വിശ്വാസത്തിന്റെ ശരിയായ ചിത്രീകരണമാണ് ഐ.ടി.ഇ.ആര്‍ എന്നു വിശദീകരിച്ചു. മാനവകുലത്തിന്റെ നന്‍മയ്ക്കായി ലോകമൊന്നാകെ പ്രവര്‍ത്തിക്കുന്നു. ക്രയോസ്റ്റാറ്റ്, വെസ്സല്‍ ഷീല്‍ഡുകള്‍, ക്രയോജനിക്ക്-ക്രയോ ഡിസ്ട്രിബ്യൂഷന്‍ സംവിധാനങ്ങള്‍, മള്‍ട്ടി മെഗാ വാട്ട് വൈദ്യുതി വിതരണങ്ങള്‍, ലക്ഷ്യപ്രാപ്തിക്കായി ഐ.ടി.ഇ.ആറിനെ സഹായിക്കുന്ന പ്രശ്‌നങ്ങള്‍ കണ്ടെത്തുന്നതിനുള്ള പല സംവിധാനങ്ങള്‍ എന്നിവയ്‌ക്കൊപ്പം ആര്‍.എഫ്., ബീം സാങ്കേതികവിദ്യകള്‍ ഉപയോഗപ്പെടുത്തിയുള്ള ചൂടാക്കുന്നതിനുള്ള സഹായക ഉപകരണങ്ങളും ജലത്തെ തണുപ്പിക്കുന്നതിനുള്ള ശ്രദ്ധേയമായ സംഭാവനകളും വഴി തങ്ങളുടേതായ ഗണ്യമായ പങ്കു നിര്‍വഹിക്കാന്‍ കഴിഞ്ഞതില്‍ ഇന്ത്യക്ക് അഭിമാനമുണ്ടെന്ന് അദ്ദേഹം വ്യക്തമാക്കി. ഫ്രാന്‍സിനും മൊറോക്കോയ്ക്കുമായുള്ള ഇന്ത്യന്‍ അംബാസഡര്‍ ശ്രീ. ജാവേദ് അഷ്‌റഫാണ് പ്രധാനമന്ത്രി ശ്രീ. നരേന്ദ്ര മോദിയുടെ സന്ദേശം വായിച്ചത്.